ทองคำสะอื้นราคาลงหนักวูบ600บาท
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — สมาคมผู้ค้าทองคำยังหวังเดือนมี.ค. กลับมาทะลุ 1.8 หมื่นบาท หลังพิษเงินเหรียญสหรัฐทำนักลงทุนทิ้งหนัก
นายพิชญา พิสุทธิกุล เลขาธิการ สมาคมค้าทองคำ เปิดเผยว่า ราคาทองในช่วงเดือนก.พ. 2553 จะยังคงผันผวนต่อไป ขณะที่ในเดือนมี.ค. ราคาทองคำแท่งมีสิทธิขึ้นไปแตะระดับ 18,000 บาทอีกครั้ง เนื่องจากการกลับเข้ามาเก็งกำไรของนักลงทุน
ด้านราคาทองคำเมื่อวานนี้ ลดลงบาทละ 600 บาท จากบาทละ 17,400 บาท เหลือ 16,800 บาท ขณะที่ราคาทองรูปพรรณลดลง 600 บาทเช่นเดียวกัน จากบาทละ 17,800 บาท เหลือ 17,200 บาท
ทั้งนี้ เนื่องจากตลาดทองคำในต่างประเทศร่วงลงหนักถึง 49 เหรียญสหรัฐต่อออนซ์ โดยสัญญาทองคำส่งมอบเดือนเม.ย. ปิดที่ 1,063 เหรียญสหรัฐต่อออนซ์ เคลื่อนตัวในช่วง 1,1121,059 เหรียญสหรัฐต่อออนซ์
นายพิชญา กล่าวว่า สาเหตุที่ราคาลดลงเป็นเพราะนักลงทุนตื่นตระหนกกับมาตรการคุมเข้มสถาบันทางการเงินของสหรัฐ รวมไปถึงอัตราการว่างงานไม่ลดน้อยลง ซึ่งคาดว่าสถานการณ์ราคาทองลงมากเช่นนี้ จะเกิดขึ้นเพียงระยะสั้นเท่านั้น
ทั้งนี้ นักวิเคราะห์ กล่าวว่า ราคาทองคำที่ลดลงอย่างหนัก มาจากการแข็งค่าขึ้นอย่างมากของสกุลเงินเหรียญสหรัฐ หลังจากนักลงทุนหันกลับเข้าถือสกุลเงินแทนสินทรัพย์เสี่ยงเพื่อป้องกันความผันผวน ขณะที่แรงกดดันเรื่องเงินเฟ้อเริ่มลดลงหลังจากรัฐบาลหลายประเทศประกาศคงอัตราดอกเบี้ยโดยเฉพาะธนาคารกลางออสเตรเลียที่ขึ้นดอกเบี้ยมาแล้ว 3 ครั้ง และค่าเงินยูโรอ่อนลงเป็นอย่างมากส่วนกองทุน SPDR ปรับ ลดการถือครองทองคำลงเป็นวันที่สอง โดยเทขายเพิ่มถึง 6.03 ตัน ทำให้ปัจจุบัน SPDR ถือครองทองคำทั้งสิ้น 1,104.55 ตัน